Bashkimi Evropian nuk bie dakord mbi ndryshimin e traktatit
Franca dhe Gjermania kishin kërkuar ndryshimin e traktatit të BE-së për të përfshirë masa ndëshkuese për vendet që tejkalojnë buxhetin.
Udhëheqësit evropianë u zotuan sot për një disiplinë buxhetore më të fortë për të zgjidhur krizën e borxheve, por nuk arritën të binin dakord për t’i bërë një ndryshim traktatit të Bashkimit Evropian, të diktuar nga rrethanat ekonomike. Zyrtarët thanë se një marrëveshje që përfshin të 27 vendet anëtare dështoi sot në takimin e nivelit të lartë në Bruksel pasi kryeministri britanik David Cameron kërkoi lëshime që Gjermania dhe Franca nuk ishin të gatshme të bënin. Diplomatët thanë se pakti i ri mund të përfshijë tani 17 vendet e bllokut që përdorin euron dhe çdo vend tjetër që mund të dojë të bashkohet me ta. Zoti Cameron tha se marrëveshja e re nuk do të përfshijë Britaninë. , tha zoti Cameron. Presidenti francez Nikola Sarkozi tha se do të kishin preferuar një marrëveshje që përfshinte të gjitha vendet anëtare të BE-së por kërkesat e Britanisë nuk mund të plotësoheshin. Megjithatë presidenti i Komisionit Evropian Jose Manuel Barroso e quajti marrëveshjen përparim. Ekonomia në 17 vendet e eurozonës pothuajse ka ngecur me disa analistë që thonë se ka hyrë tashmë në recesion. Banka Qendrore Evropiane ndërmori një hap përpara takimit të nivelit të lartë për të nxitur huadhëniet, duke ulur nivelin e interesave me zero presje 25 përqind, ulja e dytë në dy muaj. Por aksionet ranë në tregjet evropiane dhe amerikane pasi presidenti i bankës, Mario Dragi u dha fund spekulimeve se banka qendrore mund të shtojë blerjen e borxheve të qeverive evropiane si një mënyrë për të shkurtuar kostot e huamarrjes.